Askim kirke

Askim kirke er en korskirke i tømmer fra 1878 i Indre Østfold kommune i Østfold fylke. Den er sognekirke for Askim, tilhører Den norske kirke og hører til Østre Borgesyssel prosti i Borg bispedømme. Dens forgjenger var en romansk steinkirke fra middelalderen. Kirkestedet ligger på en høyde litt nord for nåværende sentrum i Askim. Middelalderkirken Askim gamle kirke lå like øst for den nåværende kirken. Den var antakelig oppført rundt 1200 og er første gang nevnt i skriftlige kilder i 1336. Den har hatt rektangulært skip og avlangt, smalt kor, og murt opp med store kvaderstein. På taket var en åttekantet takrytter med høy hjelm. Utseendet er bevart ved samtidige tegninger og ett fotografi. Den ble revet umiddelbart etter at den eksisterende kirken sto ferdig. I dag består store deler av kirkegårdsmuren av kvaderstein fra den gamle kirken. Eksisterende kirke Dagens kirke ble oppført i 1877-78 som korskirke av rundtømmer, etter et noe modifisert forbilde i Båstad kirke, som ble tegnet av Christian H. Grosch. Tegningene for Askim ble utarbeidet av byggmester A.C. Furuholmen og korrigert av Jacob Wilhelm Nordan. Sakristitilbygget i øst ble utvidet i 1962 etter tegninger av arkitektene Hanssen og Baltsersen. Kirken har 395 sitteplasser. Askim kapell ligger sør for kirken, og ble innviet 1. mars 1957. Det er utsmykket innvendig med en stor mosaikk av Per Vigeland. Referanser Kilder Bjorvand, Einar; Stene, Odd, red. (1978). Askim kirke 100 år 1878–1978. Askim: Askim menighetsråd. CS1-vedlikehold: Flere navn: redaktørliste (link) Pettersen, Tore Steinar (2008). Kirker i Østfold, Borg bispedømme. Fredrikstad: Tindlund Forlag. s. 157-160. ISBN 978-82-92923-09-2. Rasmussen, Alf Henry (1993). Våre kirker. Norsk kirkeleksikon. Kirkenær: Vanebo forlag. s. 677. ISBN 82-75-27022-7. Eksterne lenker Sigrid og Håkon Christie: Askim kirke i «Norges kirker» (no) «Askim kirke». Kirkesøk. Den norske kirke. (no) «Askim kirke». Kulturminnesøk. Riksantikvaren – Direktoratet for kulturminneforvaltning.